એમની સાથેનો પરિચય, પહેલવહેલો તો શબ્દોના માધ્યમથી, ક્યારેક વાત પણ થતી. પ્રસંગોપાત સંદેશ દૈનિકના પૂર્તિ વિભાગના સંપાદક – સંયોજક તરીકે, સાધના સાપ્તાહિકના યુવા વિશેષાંકમાં ગજુ કાઢેલાં ગુજરાતીઓ વિશે લખતી વેળાએ એમના વિશે થોડુંક લખવાનું બનેલું. પાંચમી જૂન, ૨૦૧૪ના રોજ માત્ર ૩૬ વર્ષની કાચી વયે એમનું અવસાન થયું. એમના આકસ્મિક અવસાનના બરાબર એક મહિના પહેલાં જૂન ૨૦૧૪ના નવચેતનના અંકના છેલ્લા પાને રીડગુજરાતી ઉપરથી મરક મરક અંતર્ગત જોક્સ પ્રકાશિત કરેલાં, આ સમયગાળામાં જ એ નવચેતન કુસુમ કાર્યાલય ઉપર એક પુસ્તકના કામથી રૂબરૂ આવેલા, ત્યારે પ્રમાણમાં સ્વસ્થ હતાં. પરંતુ જુલાઈ ૨૦૧૪ના નવચેતનમાં ભારે હૈયે એમના આકસ્મિક અને દુઃખદ અવસાનની નોંધ આમેજ કરવી પડી. મૅગેશભાઈના જીવનનું કેન્દ્રબિંદુ એવા એમના એકમાત્ર હયાત કુટુંબી વડીલ એવા પિતા ધનંજય શાહના સંદર્ભમાં એકણે કરેલો એક સંઘર્ષભરી જીવનયાત્રા લેખ પ્રકાશિત કર્યો, ત્યારે મનોમન એવો સવાલ પણ થતો રહ્યો કે ૨૦૦૯માં પોતાની પત્નીના અવસાન સમયે સ્વસ્થ અને અડીખમ રહેલાં પિતાની શું દશા થઈ હશે. જ્યારે એમનો એકનો એક જુવાનજોધ દીકરો આમ અચાનક ચાલી નીકળ્યો, જેના વિશે એ કહેતાં કે બેટા, તારા લગ્ન કર્યા વગર હું આ પૃથ્વી છોડી જવાનો નથી.